ועדת הכלכלה, כנסת 15, פרוטוקול מספר 132, 2000-06-07 09:00

אברהם פורז: בוקר טוב.

אברהם פורז: אנחנו דנים בהצעת חוק הבזק, תיקון מס' 23, התקנת צלחות לקליטת שידורי טלוויזיה באמצעות לוויין.

אברהם פורז: זו הצעת חוק שהוועדה אישרה בקריאה שניה ושלישית והונחה כבר במליאה.

אברהם פורז: אני זימנתי את הישיבה הזאת מיזמתי, לאור העובדה שהובאה לידיעתי הודעה לתקשורת של מרכז השלטון המקומי, האומרת כך: "מרכז השלטון המקומי: לא נאכוף את חוקי התכנון והבנייה על צלחות לוויין, ללא מתן תקציבים לפיקוח על הצבתן".

אברהם פורז: יו"ר מרכז השלטון המקומי, עדי אלדר, אומר: "אי אכיפת חוקי התכנון והבנייה על התקנת צלחות הלוויין היא אינטרס של בעלי הון ועלולה לסכן את בריאות הציבור".

אברהם פורז: הוא גם אמר שיחד עם דרור בירנבאום "… פנו היום במשותף לשרי הפנים, האוצר והתקשורת והודיעו להם כי הרשויות המקומיות לא יאכפו את חוקי התכנון והבנייה על הצבת צלחות לוויין וזאת בשל הצעת החוק שאושרה אתמול בקריאה ראשונה…" - זה לא בדיוק ככה - "… ואשר פותרת את חברת "יס" מהצורך בהיתרי בנייה.

אברהם פורז: אלדר ובירנבאום כתבו, כי ללא מתן כלים תקציביים שיאפשרו פיקוח נאות על הצבת צלחות לוויין, לא יוכלו ראשי הרשויות המקומיות לבצע פיקוח נאות על הצבת צלחות הלוויין ולא יוכלו לערוב לכך שהצלחות שהוצבו ברחבי הרשויות המקומיות אינן מסכנות את הציבור".

אברהם פורז: כזכור, אני הצעתי בשעתו לאפשר לגופים ירוקים, אירגונים לשמירת הסביבה, הנקובים בסעיף 100 לחוק התכנון והבנייה, הגשת קובלנות ותביעות פרטיות בעניין צלחות לוויין, באישור פרקליט מחוז.

אברהם פורז: ההצעה שלי לא התקבלה והיא הפכה להסתייגות.

אברהם פורז: כשהצעתי אפילו לא ידעתי שמרכז השלטון המקומי מתכוון, בגלל העובדה שלא אישרנו לו לקבל כסף, לפתוח "שמים פתוחים" ולאפשר לכל אחד להתקין צלחות כאוות נפשו.

אברהם פורז: אני חשבתי שצריך סמכות מקבילה בשל העובדה שלעיתים - בשל העומס ברשויות המקומיות ובשל דברים שבעיני המופקדים נראים חשובים יותר - דברים שהם לכאורה שוליים, כמו חוקי צלחות הלוויין, לא ייאכפו.

אברהם פורז: עכשיו יש לנו גם הצהרה פומבית בעניין הזה ולכן חשבתי שמהטעם הזה אנחנו צריכים להחזיר את הצעת החוק מהמליאה חזרה לדיון נוסף בוועדה ואנחנו נדון במשמעויות של ההצהרה הזאת של מרכז השלטון המקומי.

אברהם פורז: מישהו רוצה לומר משהו?

גבריאל מאיר: אם יש כאן בעיה תקציבית, הפתרון צריך להיות תקציבי ולא לפגוע בעקרונות שעל פיהם הגענו להחלטה שהיא סך הכל מוסכמת עליהם.

אברהם פורז: כן.

אברהם פורז: נכון.

נגה רובינשטיין: אנחנו דיברנו על זה שאין להם סמכות לגבות אגרות.

אברהם פורז: הם רצו שבחוק הזה נקבע להם את האגרה.

אברהם פורז: לפי מה שהיה מדובר פה, הם רצו שנאמץ את ההסדר שהם הגיעו אליו בבית המשפט בהליך אזרחי, שאנחנו נעשה מעין אגרה.

אברהם פורז: זאת אומרת, שחברת הלוויין תעביר להם איזשהו סכום - שהוא אמנם לא אגרת בנייה כי אין היתר - אבל מין "כופר אגרה", "חלף אגרה" כזה.

אברהם פורז: כסף, בקיצור.

אברהם פורז: רבותיי, אם כך, הוועדה מחליטה בזה לפי סעיף 124 לתקנון הכנסת לחדש את הדיון בהצעת החוק.

אברהם פורז: ההצעה תחזור אלינו לוועדה ואנחנו נבקש מהחברים התייחסות לדבר הזה ונעשה את השינויים הדרושים.

אברהם פורז: אני מאד מודה לכם.

אברהם פורז: הישיבה נעולה.